# KULTURARV VERT ØYDELAGD AV KRIG OG KONFLIKT

I 2022 vart Noregs Ungdomslag akkreditert som ekspertorganisasjon av UNESCO. Denne anerkjenninga stadfester organisasjonen sin status og posisjon innan opplæring, prosjekt, arrangement og opplysningsarbeid innanfor tradisjonshandverk, folkemusikk, folkedans, teater og språk.

Noregs Ungdomslag har eit langt samarbeid med nordiske søsterorganisasjonar. Gjennom forbundet Nordlek har vi sidan 1920 samarbeidd om arrangement med deltakarar frå Noreg, Sverige, Danmark, Finland, Island og Færøyane. Vi er også engasjert i felles prosjekt, informasjonsarbeid og kurs, samt arbeid retta mot barn og unge. På teaterfeltet samarbeider vi med teaterorganisasjonar i alle dei nordiske landa.

Samstundes må vi erkjenne at vi lever i urolege tider, med konfliktar i Europa, Gaza og Midtausten som truar freden. Dessverre er det alltid sivilbefolkninga som vert råka hardast av krig og ufred - dei fattige og dei som ikkje kan rope høgast!

Russland bombar kulturminne i Ukraina. Taliban forbyr ungdom å praktisere tradisjonell musikk i Afghanistan. Den palestinske kulturarven vert rasert i Gaza. Dette går utover samhald og felles identitet til dei som bur i krigsområda. Øydelegging av kulturarv vert brukt som eit våpen i desse konfliktane. Dette bekymrar UNESCO djupt.

Å ivareta kulturarven er eit felles ansvar, særleg når ho er truga. Dette ansvaret har dei fleste nasjonane i verda forplikta seg til gjennom Haag-konvensjonen om vern av kulturverdiar i væpna konfliktar. Konvensjonen slår fast at øydelegging av kulturminne i krig er ei krigsforbryting.

Kultur har ei unik kraft til å foreine menneske og medverke til samfunnsutviklinga. Kultur skaper møteplassar og aukar merksemda vår når vi deltek i den. Samstundes vert den demokratiske grunnmuren truga når frivillige organisasjonar forsvinn. Å vere akkreditert i UNESCO inneber eit ansvar. Difor oppmodar Noregs Ungdomslag både staten og frivillige kulturorganisasjonar i Noreg til å engasjere seg i protest mot den systematiske øydelegginga av samfunnet sin hukommelse - enten det skjer i Ukraina, på Gazastripa, i Afghanistan eller andre stadar i i verda.